מוזיאון יעקב אגם בראשון לציון הוא מוזיאון קליל ונעים שמתאים מאוד לילדים בגלל הסגנון האמנותי של אגם. המוזיאון נפתח לקהל בשנת 2017 וכולו מוקדש אך ורק ליצירותיו של יעקב אגם. אגם הוא אבי האמנות קינטית שמורכבת מצבעים וצורות גיאומטריות אשר משתנות בהתאם לתנועה של הצופה, כך שילדים יכולים לגלות בה עניין רב אינסופי.
המפגש האישי הראשון שלי עם אגם היה ביצירה המונומנטלית שלו שתלויה בלובי של מוזיאון תל אביב לאמנות. אמא שלי הייתה לוקחת אותי לשם ומוליכה אותי מצד אחד לשני בעודי מגלה את הפלא המהפנט הזה המשתנה מצד לצד, מצורות צבעוניות שלובות יחד לגריד שחור ולבן מהמם. את החוויה הזו ביקשתי להעביר לבני בעודי צופה בו רץ מצד לצד בהתרגשות ובנוסטלגיה.
בחזרה לראשון לציון: הגענו למוזיאון אגם בשבת בבוקר לאחר נסיעה קצרה ומענגת בכביש ריק מתנועה. כשמתקרבים לכניסה למוזיאון מתגלים "עמודי כלילה" המרהיבים, 29 עמודים צבעוניים ומלאי צורות גיאומטריות שהם כשלעצמם, מראה מלבב מאוד שיכול להפנט בקלות כל ילד קטן.
הגענו בדיוק בזמן לסיור המודרך ולמרות שאני בדרך כלל אוהבת לשוטט לבד ללא הדרכה, הסכמתי להצטרף. מסתבר שזה היה רעיון מצוין מאחר וכחלק מהסיור המודרך הכניסו אותנו לחדר עם המון קוביות על גלגלים עליהן יושבים ורואים סרט על אגם שמוקרן על ארבעה מסכים סימולטנית. בסיום הסרט המדריכה ביקשה שהילדים ירכיבו צורה משלל הקוביות והם נהנו מאוד והתרוצצו לכל עבר. בתום הסיור התקיימה סדנת יצירה על צורה וצבע, בתשלום נוסף (15 ₪).
מאחר שהמוזיאון מוקדש אך ורק ליצירתו של אמן אחד, התצוגה קבועה ולא מתחלפת ולכן יש משהו חד פעמי בביקור בו, למרות שמדובר בחוויה מקסימה וססגונית מומלצת מאוד.